كاس محمد لخامس هي بوطولة صغيرة ودية كانت كاتنضم فلمغريب (مدون الرباط، الدار البيضا ومراكش) من 1962 حتال 1989، وكانو كايشاركو فيها ربعة ديال لفراقي، علأقل واحد من لمغريب ولباقي من لعالام. شاركو فهاد لبوطولة فراقي كبار من لعالام بحال إف سي برصلونة وريال مدريد وبايرن ميونيخ، ومونتخابات بحال ديال رومانيا وتشيكوصلوڤاكيا، وفراقي مغريبية بحال الوداد البيضاوي، الرجاء البيضاوي، الجيش الملكي وحسنية أݣادير. أكتر فرقة شاركات فلبوطولة هي الجيش الملكي (8 دلمرات) ووصل لفينال جوج مرّات، وأكتر فرقة دّات لكاس هي أتليتيكو مدريد (3 دلمرات). لفرقة لمغريبية لوحيدة اللي داتها هي الوداد البيضاوي، هادشي فالنوسخة د1979. كان أحمد النتيفي هو اللي جاتو لفيكرة باش يدير هاد لبوطولة حيتاش كان شاف بحالها كاتدار فالصبليون. مشا ورّا هاد لفيكرة للحوكومة ولاكين ماتسوقوش ليه. من بعد مشا طلب الملك لحسن التاني باش يخلي هاد لبوطولة تكون تكريم للملك محمد الخامس. لحسن التاني عجباتو لقضية وقرر يموّبها من فلوسو. أول دورة تقصرات فموركاب محمد الخامس ف1962 وشاركات فيها ريال مدريد (بطل دالليݣا دالصبليون)، صطاد ريمز (بطل دلبوطولة دفرانسا)، إنتر ميلان (تالت فلبوطولة دالطاليان) والجيش الملكي (بطل ديال لبوطولة دلمغريب).